Phelippe, par la grâce de Dieu, duc de Bourgoingne, de Lothier, de Brabant et de Lembourg, conte de Flandres, d’Artois et de Bourgoingne, palatin de Haynnaut, de Hollande, de Zéllande et de Namur, marquis du Saint Empire, seigneur de Frise, de Salins et de Malines, scavoir faisons à tous présens et avenir, nous avoir été exposé de la partie des habitans de noz villes de Longeau, Plovot, Plovet, Bère et Quelonges, de nostre chastellenie de Rouvre, que ilz sont noz hommes et subgez sans moyen, de servitute de mainmorte, justiciables et les aucuns d’eulx taillables à volenté, hault et bas deux fois l’an, et nous doivent chascun an pluseurs courvées, gélines, censes, rentes et autres reddevances, pour cause desquelles et en espécial de ladite servitute de mortemain avec les grans oppressions et dommaiges que ilz ont soustenus et souffert pour le fait des guerres, les dites villes sont moult grandement despeuplées et diminuées de habitans et mesmement que à l’occasion de ladite mainmorte, plusieurs délaissent à aler demourer et habiter esdites villes et y marier leurs enffans et aussi pluseurs s’en sont déppartiz et alez demourer autre part et de jour en jour s’en vont et se deppartent des villes dessus dites, qui redonde à la très grant diminucion de notre demaine et autrement en notre très grant dommaige et préjudice et plus sera se sur ce n’estoit par nous pourveu de remede convenable si comme dient les diz exposans, requérant humblement que actendu ce que dit est et que ladite notre mainmorte nous est de très petit prouffit et que les habitans des villes voisines à l’environ de nos dites villes sont francs et exemps de mortemain, dont ils reprouchent aucunes foiz les diz exposans, et à cette fin que les dites villes se puissent repeupler et estre plus grandement habitées à l’augmentation de notre demaine; nous les veuillons de ladite servitute de mainmorte deschargier et affranchir de notre grâce. Pour ce est il que nous aïans considération aux choses dessus dites et sur icelles eu l’advis de noz amés et féaulx les gens de la Chambre de noz Comptes à Dijon et de notre chastellain de Rouvre, avec bonne et meure délibéracion de conseil, voulans et désirans l’accroissement de noz hommes et femmes de nos dites villes, avons pour nous noz hoirs et successeurs, les diz exposans leurs hoirs et successeurs qui sont et seront noz hommes et femmes tailliables à voulenté, hault et bas et demourans soubs nous en notre seigneurie desdites villes de Longeau, Plovot, Plovet, Bère et Quelonges, et ceulx de la condition dessus dite qui y ont esté et y retourneront et pour le temps advenir d’icelle condicion y seront, habiteront et demourront de notre grâce especial, plaine puissance et auctorité affranchiz, exemptéz et deschargiez, affranchissons, exemptons et deschargeons de ladite servitute de mainmorte perpétuelment et à touzjours et leur avons octroié et octroions de notre dite grâce, que ilz succedent les ungs aux autres par proximité de lignaige, tout ainsi que ce eulx et leurs prédécesseurs n’eussent oncques esté de ladite mainmorte, reservé à nous et à noz hoirs et successeurs, tous noz autres drois, reddevances et seigneuries, que nous et nos prédécesseurs avons accoustumé avoir et pranre et parcevoir en noz villes dessus nommées et sur noz hommes et femmes d’icelles. Et pourveu que se aucuns des comprins en ce présent affranchissement ou de leurs successeurs ainsi affranchiz, se deppartent desdites villes ou d’aucunes d’icelles et les délaissent pour aler demourer autre part, ilz retourneront, seront et demourront ou dit cas de la dite condicion et servitute de mainmorte comme ilz estoient par avant ou eussent ésté, se ne fust ce présent affranchissement et nonobstant icellui. Et avec ce ne pourront les diz habitans et leurs successeurs ainsy affranchiz, vendre, eschangier ne aliéner les héritaiges qu’ilz tiennent et tendront soubz nous et soubz nos successeurs et quelconque personne que ce soit hors desdites villes, fors que l’ung d’eulx à l’autre seulement; ne iceulx leurs héritaiges ne pourront chargier d’autres charges quelxconques, mais demourront tousjours chargiez et affectz des tailles et reddevances qu’ilz doivent et devront à nous et à noz successeurs et de ce bailleront les diz exposans leurs lettres pour eulx et leurs successeurs en ladite Chambre de noz Comptes à Dijon pour mectre et demorer en notre trésor à perpétuel mémoire. Si donnons en mandement à nos dits gens des Comptes, à notre chastellain de Rouvre et autres noz officiers ou à leurs lieuxtenans présens et à venir et à chascun d’eulx, si comme à lui appartiendra, que les diz habitans de nos dites villes de Longeaul, Plovot, Plovet, Bere et Quelonges et de chacune d’icelles, noz hommes et femmes de la condicion dessus dite, leurs hoirs et successeurs taillables hault et bas à volenté, comme dit est dessus, facent, souffrent et laissent joïr et user de notre présente grâce affranchissement et exemption plainement et paisiblement, perpétuelment et à tousjours, sans les souffrir traveillier, molester ou empeschier ores et pour le temps advenir aucunement au contraire. Et afin que ce soit ferme chose et estable à tousjours, nous avons fait mectre notre séel à ces présentes, sauf en autres choses notre droit et l’autruy en toutes. Donné en notre ville de Dijon le cinquiesme jour de décembre l’an de grâce mil quatre cens quarente deux. Ainsi signé: Par monseigneur le Duc, vous le syre de Charny présens. J. MILET.